## El Consell aprova un conveni amb l’Ajuntament d’Ontinyent per a la regeneració arquitectònica de la zona de La Cantereria

*** Es pretén eliminar el risc residencial i crear espai verd en una de les zones més afectades per catàstrofes meteorològiques
* La subvenció assignada per la Generalitat ascendix a 508.900 euros per a l’exercici 2024**

El Consell ha autoritzat un conveni de col·laboració entre la Vicepresidència i Conselleria de Servicis Socials, Igualtat i Vivenda i l’Ajuntament d’Ontinyent per a la regeneració arquitectònica de la zona de La Cantereria mitjançant l’adquisició, la demolició de les vivendes amb alt risc d’inundació, el reallotjament de famílies que les ocupen i la creació d’espai verd.

El propòsit del conveni és continuar amb la col·laboració entre les dos administracions per a la regeneració arquitectònica d’esta zona i oferir solucions residencials que asseguren el benestar de les famílies, moltes de les quals es troben en situacions de vulnerabilitat econòmica i social.

Concretament, el conveni actual finança la urbanització del parc inundable en el marge esquerre del riu Clarià utilitzant vegetació autòctona, un projecte que s’executarà en dos fases: obra civil i instal·lacions i jardineria.

La Generalitat destina una subvenció global de 508.900 euros per al desenrotllament d’estes actuacions durant el període de 2024.

Este projecte representa un pas més cap a la recuperació sostenible d’una zona clau per a Ontinyent, ja que busca millorar tant la seguretat dels seus habitants com el seu entorn natural.

**Una àrea històricament afectada**

La zona de La Cantereria d’Ontinyent és una de les més afectades per les catàstrofes meteorològiques dels últims anys i està catalogada en el Pla d’acció territorial sobre prevenció de riscos d’inundacions de la Comunitat Valenciana (Patricova) com a àrea inundable amb risc alt.

Esta zona ha patit greus danys en els últims anys a conseqüència de dos fenòmens meteorològics extrems: la DANA de setembre de 2019 i la borrasca Gloria, que va tindre lloc entre el 19 i el 22 de gener de 2020. Els dos fenòmens van ocasionar inundacions que van obligar a l’evacuació de les persones residents en la zona, algunes de les quals van ser traslladades de manera temporal a altres vivendes del municipi.

Fecha: 22/10/2024